google/wiki40b huggingface dataset:
Attføring

Attføring eller yrkesrettet attføring er et tidligere begrep som ble brukt om tiltak for å få folk tilbake i en arbeidssituasjon, enten i samme jobb som tidligere, eller i et nytt arbeide, dersom tidligere jobb var blitt umulig å utføre på grunn av sykdom, skade eller lyte.
Yrkesrettet attføring er en eldre trygdeytelse som krevde et godkjent attføringstiltak, som kunne være et kurs, skolegang, trening, hospitering på arbeidsplass eller lignende som vil øke den arbeidssøkendes mulighet for å komme i lønnet arbeid. Fra 1. mars 2010 ble yrkesrettet attføring erstattet av arbeidsavklaringspenger.

Attføring i Norge fram til og med 2009

Det var NAV som hjalp til med formulering av søknad om yrkesrettet attføring, saksbehandlet søknaden og innvilget og utbetalte ytelser. 
Ved sykdom eller skade var det vanlig at den det gjaldt mottok sykepenger i inntil 52 uker. Deretter måtte det søkes om rehabiliteringspenger dersom pasienten var under behandling med utsikt til bedring, eller attføringspenger dersom pasienten var i et attføringstiltak.  
Tidligere var det opprettet såkalte «attføringsinstitutter» der den arbeidssøkende kunne få et opphold, gjerne med trening, og med forsøk på arbeide i flere forskjellige verksteder. Disse ble siden erstattet av flere forskjellige attføringsbedrifter, vernede arbeidsplasser, osv.
For arbeidstakere som hadde fått en sykdom eller skade som gjorde arbeidet umulig i det tidligere yrket, kunne utdannelse som et godkjent attføringstiltak være en mulighet til å ta et studium uten å måtte ta opp studielån. Attføringspengene ville da dekke både utgifter til mat, bolig, bøker, undervisningsmateriell, reiseutgifter og eventuelle skolepenger.
Isère (elv)

Etymologi

Navnet Isère er først nedtegnet under formen Isara, som betyr noe slikt som «den rasende, den kraftige, den raske» Det er ikke opprinnelig et keltisk ord, men mest sannsynlig assimilert av keltere fra gammelt av. Ordet er beslektet med det indoeuropeiske ordet *isərós i betydningen «heftig, rask, energisk», noe som tilsvarer sanskrit isiráh med samme definisjon. Det var antagelig basert på det rekonstruerte indoeuropeiske rotordet *eis(ə) (og ikke *is-), som forresten ikke har blitt funnet i øykeltiske språk på De britiske øyer.
Ordet Isara figurerer i etymologien i mange andre elvenavn, både i oldtidens Gallia og i naboland. Eksempler er Isar i Tyskland, den lille fransk-belgiske elven Yser, og selv oldtidsnavnet Oise i Belgia og Frankrike. I ikke-keltiske land finnes den italienske elven Isara i Veneto, Éisra og Istrà i Litauen, og Jizera i Tsjekkia. Se også etymologien for den engelske elven Ure.
Næstved

Historie

Byen ble offisielt grunnlagt i 1140, men sannsynligvis har det vært bebyggelse på stedet allerede siden 400-tallet. Den fikk kjøpstadsrettigheter i 1140, og ble etter hvert et viktig religiøst sentrum med flere klostre i eller ved byen. Benediktinerne opprettet det såkalte «Skogsklosteret» (dansk: Skovkloster) som i dag er Herlufsholm kostskole. Også dominikanerne og fransiskanerne hadde klostre her.
1200-tallet var en urolig tid for Næstved. Fyrst Jarimar av Rügen og dronning Margarete Sambiria av Danmark utkjempet et slag utenfor byen ca. år 1260, der opptil 10 000 sjællandske bønder skal ha mistet livet. I tillegg herjet bybranner i 1271, 1280 og 1297. Nesten hele Danmark var på denne tiden pantsatt til ulike tyske stormenn. Som et ledd i kampen for å samle landet på danske hender stormet Valdemar Atterdag i 1345 noen festningsverk sør for byen som het Husvolden. Etter dette gikk det framover med Næstved. Byen lå gunstig til i forhold til de tyske hansabyene og kunne nyte fruktene av økt handel.
De gode tidene varte til innpå 1600-tallet, da nye kriger (denne gang mot svenskene) førte til synkende folketall og stagnasjon. Oppgangstidene kom igjen med jernbanen, som åpnet i 1870.
Oslo KFU

Oslo kommunale foreldreutvalg (KFU) er et fellesorgan for alle foreldre med barn i grunnskolen i Oslo kommune. KFU er en uavhengig forening som støttes politisk og økonomisk av Oslo kommune, men er partipolitisk uavhengig og skal ivareta foreldrenes interesser i skolesammenheng, samt sørge for et godt og smidig samarbeid til elevenes beste.
Iphra

Utseende

Nokså små, spinkle, blanke trebukker. Antennene er tynne og litt kortere enn kroppen. Pronotum er lengre enn bredt, tønnerformet, betydelig innsnevret ved roten slik at det blir en tydelig "stilk" mellom pronotum og dekkvingene, og billen blir litt maurlignende. Dekkvingene er jevnbrede, gjerne brune til svarte med lyse tegninger. Beina er nokså lange.

Utbredelse

Slekten er utbredt fra Malaysia i vest til Queensland i øst.
Agder Cup

Agder Cup er en fotballturnering som holdes hvert år i Flekkefjord på Uenes stadion første helg i juni måned. Formann for Agder Cup heter Alf Morten Normann, som er også en av formennene i Flekkefjord Fotballklubb. Agder Cup inviterer forskjellige lag rundt om i Vest-Agder og Rogaland. For Agder Cup 2009 er det meldt på over 1800 spillere og trenere.
Hemeroplanes

Utseende

Ganske store (vingespenn gjerne ca. 90 millimeter), kraftige, mørkt gråbrune til grå svermere. Kroppen er kort spoleformet, thorax har gjerne lengdestriper av lyse hår og bakkroppen lyse tverrstriper. Forvingen er noe sigdformet, med et trekantet utskudd midt på ytterkanten. Midt i vingen er det en mer eller mindre Y-formet, sølvhvit flekk. Bakvingen er brunsvart bortsett fra en lysere ytterkant.
Larven har falske øyeflekker på det fjerde kroppsleddet, om den blir forstyrret, pumper den opp dette leddet og kan da minne om en liten slange, dette gir den trolig noe vern mot rovdyr.

Levevis

Larvene har blitt funnet på planter i slektene Fischeria og Mesechites (familien Apocynaceae).

Utbredelse

Slekten er utbredt i Mellom- og Sør-Amerika.
Søndre Sandøy

Søndre Sandøy er den sørøstligste av Hvaler-øyene, og har blant annet sandstrender, turstier, stor gran- og furuskog og betydelig landbruk. Bergarten består av vakker gneis som bl. a. er brukt som fasadesten til Oslo rådhus. 
Naboøya Nordre Sandøy ligger like nord for Søndre Sandøy, og begge ligger like ved riksgrensen til Sverige. Sekken, skipsløpet som skiller de to Sandøyene fra Sverige, er på det smaleste 800 meter bred. Øyene ble meget tidlig ferieområde for befolkningen i Halden. Søndre Sandøy er kjent for sine vakre sandstrender – de fleste private. 
Øya er 3,7 km lang, 1,6 km bred, og har et areal på 4,39 km². Øya regnes i dag som en ferieøy, med over 500 hytter, men det er også en del fastboende her (87 i 2009 iflg. SSB). Bebyggelsen er konsentrert i to områder, begge med fergestopp: Nedgården og Gravningsund. Motorkjøretøyer er forbudt på øya uten spesiell tillatelse.

Historie

Av fortidsminner er det eldste en over 3000 år gammel gravrøys fra bronsealderen på Sanderød. Fra den kan man se over til gravrøysa på Herføl.
Videre er gamle hustufter, sannsynligvis fra middelalderen. I følge fylkesarkivaren er disse sannsynligvis hytter brukt under sesongfiske av fiskere fra fastlandet. 
Det vær særlig mye aktivitet her under sildefisket. På 1800-tallet var det sildesalterier ved Gravningsundet. Man kan fortsatt se restene av salteriene. Her hørte også engang en betydelig seilskipsflåte hjemme. I 1658 ble øya grenseland, med tollstasjon i Gravningsund (Buvika) fra 1892 til 1958. På grunn av den strategiske beliggenheten hadde roflotiljen hovedstasjon på Rød på 1700- og 1800-tallet. Det var her prins Christian Frederik av Danmark gikk i land på norsk jord 21. mai 1813 utsendt som stattholder. Det var han som innkalte til riksforsamlingen på Eidsvoll som vedtok Grunnloven og var Norges konge fra 17. mai til 14. august 1814. Tyskerne hadde en base på øya under andre verdenskrig.
På øya har det nok opprinnelig vært bare én gård som ble delt i tre; Rød, Nedgården og Løkkeberg. Buviken, Torbal og Stuvik var husmannsplasser under disse. Alle eiendommer på øya er utskilt fra de tre gårdene. Løkkeberg og Rød hadde også husmannsplasser på Herføl.
Ved folketellingen i 1900 hadde øya 325 innbyggere. I 2009 var det 87 fastboende på øya iflg. SSB. De fleste hadde havet som levevei, enten som fiskere eller sjøfolk, men det var også en del jordbrukere. I dag er turismen en viktig inntektskilde.
Menneskelig etterretning

HUMINT i spionasje

Spionasje er innsamlet informasjon fra folk som enten har stor tillit hos fienden selv, eller har kontakt med folk som nyter slik tillit. Prosessen med å rekruttere slike individer og videre støtte og forsyning til disse krever som regel agenter.
Østyugurisk

Østyugurisk er et mongolsk språk som snakkes av yugurene i den kinesiske provinsen Gansu. Yugurene snakker også vestyugurisk, som er et tyrkisk språk. Mange østyugurisk talende har en tospråklighet med de sørmongolske språk.
Folgefonna

Natur

Breen hadde i 2006 et samlet areal på 207 km². Breområdet er tredelt med Nordre Folgefonna (26 km²), Midtre Folgefonna (11 km²) og Søndre Folgefonna (167 km²). Breen har flere utløpere ned mot omliggende dalfører. De mest kjente er Bondhusbreen, Buarbreen og Blomstølskardsbreen.
Høyeste punkt kan variere, siden det er en isbre. Pr. 2013 er toppen 1662 moh. Istykkelsen er målt opptil 400m.
Folgefonna nasjonalpark ble opprettet i 2005, og omfatter et område på 720 km². Fem elver med nedbørsfelt er allerede varig vernet: Æneselva, Furebergselva, Hattebergselva, Mosneselva og Opo.
Folgefonna er ikke en rest etter istiden. Etter slutten av forrige istid trakk isen seg raskt tilbake, og den isen som lå i området smeltet til slutt helt vekk. Først for omkring 5000 år siden ble Nordre Folgefonna nydannet i en periode med temperaturfall og samtidig økt nedbør. Med periodiske variasjoner har den hatt den omtrentlige utstrekning som den har i dag. De øvrige delene av breen har en parallell historie.
Siden 1960-tallet er det utført målinger ved flere av Folgefonnas utløpere. Blomstølskardbreen helt i sør er stabil og har endret seg lite sammenliknet med utløperne lenger nord. Buarbreen og Bondhusbreen hadde en periode med vekst på 1990-tallet, men har begge trukket seg raskt tilbake etter årtusenskiftet. Jostein Bakke har kartlagt landskapet under Folgefonna der det ligger 30-40 skjulte innsjøer og disse kan komme til syne når Folgefonna minker. Bakke frykter at når isbreen i fremtiden kalver i disse innsjøene kan det skape en flodbølge og naturkatastrofe for bygdene langs fjorden nedenfor. Spor etter tidligere flodbølger finnes på Jondalsøyri og på Måge ved Sørfjorden. Jondalsøyri ligger trolig på masser fraktet av flom. Ifølge Bakke kan Folgefonna i tilfelle global oppvarming på 4 ⁰C være borte i år 2100. 
På Jorfjellbreen som er en utløpet fra Nordre Folgefonna, ligger Folgefonna Sommarskisenter med skitrekk fra 1200 til 1450 moh. Adkomst på bilveg fra Jondal.

Kultur

I følge et gammelt sagn om Folgefonna oppstod den som en straff for at bygdefolk fra hele syv prestegjeld levde et svært så syndig liv og mens bygdefolket var i gudstjeneste kom det bråe snøfallet som tok livet av dem alle. Unntaket var en jente, som var hjemme og lagde middag til sin husherre. Derved klarte hun å komme seg i sikkerhet og hennes etterfølgere lever i følge dette sagnet i egnen den dag i dag.
Folgefonna er også tema i Geirr Tveitts småstykke for orkester; «Folgafoldne fortél ingjenting», fra Hundrade hardongtonar frao Hardanger.
Lower Monumental-demningen

Lower Monumental-demningen (engelsk: Lower Monumental Lock and Dam) er en demning med et vannkraftverk som ligger i Snake River i staten Washington i USA, 69 km nord for byen Walla Walla i Walla Walla County. Dette er det nest siste kraftverket i Snake-elva før denne munner ut i Columbia River i samme delstat.
Anlegget ble påbegynt 1961 og ferdigstilt i 1969, med utvidelse i 1981. Det er en installert effekt på 810 MW, med største bruttoeffekt 932 MW. Demningen er 30 meter høy og 1 155 meter lang. Slusen i dammen er 203 meter lang og 26 meter bred, og gjør det mulig med elvetrafikk videre oppover elva.
Lophistomus

Utseende

Lophistomus er små (2,5 - 5 millimeter), ovale, blanke, gulaktige bladbiller med rødlige og svarte tegninger. Antennene er middels lange, fine. Pronotum er klokkeformet sett ovennfra. Hodet er synlig ovenfra. Slekten ligner på Cryptocephalus.

Levevis

Både larvene og de voksne (imago) billene lever av å spise blad på næringsplanten og er særlig aktive i varme og solskinn.

Utbredelse

Slekten lever i Øst-Afrika.
Koji Igarashi

Biografi

Igarashi begynte å jobbe deltid for Konami i 1989 samtidig som han fullførte sin universitetsutdannelse. I 1990 begynte han på heltid og ble satt til å jobbe i avdelingen for pedagogisk programvare hvor han lagde ett spill som aldri ble lansert. Det første spillet som ble lansert med hans navn var Detana! Twinbee.  Han ble senere flyttet over til Castlevania-avdelingen. I 2014 forlot han Konami for å danne sitt eget selskap. Den 11. mai 2015 lanserte selskapet en Kickstarter-kampanje for sitt nye spill Bloodstained: Ritual of the Night hvor de be om 500 000 dollar. Timer etter at kampanjen startet, hadde de samlet inn pengene. Da kampanjen ble avsluttet, hadde de samlet inn over 5,5 millioner dollar fra 64 867 støttespillere.
American Car Club of Norway

American Car Club of Norway (ACCN) er en organisasjon for amcar-interesserte. Klubben ble stiftet i 1975 og har idag 98 tilsluttede lokalklubber, 15 landsdekkende klubber og ca. 17 000 medlemmer på landsbasis.

Formål

ACCN har engasjert seg for å bedre vilkårene for import og godkjenning av amerikanske biler i Norge, og er høringsinstans for Vegdirektoratet og for Toll- og avgiftsdirektoratet. Organisasjonen var drivkraften bak 30-årsregelen, som medførte at man ikke trengte å betale vanlige nybilavgifter for biler som var eldre enn 30 år.
ACCN tilbyr teknisk bistand til medlemmer av organisasjonen og hjelper med registreringsdata, teknisk feilsøking, spørsmål om import, kjøp og salg med mer. ACCN har et stort bibliotek med amerikansk billitteratur som dekker de fleste bilmodeller fra ca. 1930 og frem til i dag.

Arrangementer

ACCN har siden 1975 arrangert bilutstillingen "Motorama" der man har hatt muligheten til å stifte et nærmere bekjentskap med amerikanske biler og miljøet omkring dem. Utstillingene har blitt holdt i både Oslo, Trondheim, Bergen og Stavanger. Motorama-utstillingene ble arrangert jevnlig frem til 1991, da den siste messen ble holdt i Trondheim.

Organisasjonen AMCAR har vært pådrivere for dragracing og det første stevnet ble arrangert i Fyresdal i 1978. Arrangementet var startskuddet for dragracing på norsk jord og ble en suksess for AMCAR som bilsportarrangør. Stevnet ble besøkt av mellom 15 000 og 20 000 mennesker. I dag er det NDRG (Norsk Drag Racing Gardermoen) som arrangerer slike stevner i Norge. NDRG er tilsluttet AMCAR, og sistnevnte har bidratt med økonomisk støtte for å sikre dragracing i Norge. AMCAR har også investert mye i baneanlegget på Gardermoen, som nå heter "Amcar International Dragway".

AMCAR var aktiv med å få i gang biltreff i Norge, blant annet Hunderfossen-treffet. De tidlige Hunderfossentreffene, Grand Nationals, er de eneste profesjonelt organiserte Amcar-treffene på 1970- og 1980-tallet. Det første organiserte Amcar-treffet fant sted nord for Hunderfossen på Mageli Camping i 1975. I 1976 ble "Amcar Weekend" holdt på Hunderfossen for første gang. Innen 1980 var treffet godt innarbeidet og anerkjent som Norges viktigste biltreff. Etter hvert som AMCAR vokste som bilhobbyorganisasjon trakk de seg ut som arrangører og overlot treff, utstillinger og dragracing til lokale arrangører.

AMCAR Magazine

ACCN's medlemsblad utkom for første gang i 1976. "AMCAR" var i begynnelsen et rent medlemsblad for de som var med i ACCN, men fra og med 1977 ble bladet solgt gjennom Narvesen. "AMCAR" har i dag et medlemstall på 18 000 og kommer ut med 10 nummer i året. Alle numre av bladet fra 1976 og til i dag er digitalisert og kan leses på nett. Redaktør for "AMCAR" er Terje G. Aasen.
Shenzhen Airlines

Shenzhen Airlines (kinesisk: 深圳航空) er et kinesisk flyselskap med hjemmebase på Shenzhen Bao'an internasjonale lufthavn i storbyen Shenzhen i Folkerepublikken Kina.
Det ble grunnlagt i oktober 1992, og de første flyvningene tok til den 13. september 1993. Det er kjent for billigflyvninger. Det flyr både innenriks og utenriks.
Wolfenstein 3D

Oppbygning

I Wolfenstein 3D er spilleren den amerikanske soldaten «BJ Blazkowicz», som er fanget i nazistslottet Wolfenstein under den andre verdenskrig. For å rømme må spilleren drepe vaktene han kommer over, plukke opp deres våpen og ammunisjon, lege sårene sine ved å plukke opp helsepakker og finne hemmelige ganger inneholdende alt dette. Alle disse momentene er sentrale i de fleste førstepersons skytespill også i dag.
Spillet ble utgitt som shareware, og i en kommersiell versjon. Sharewareversjonen inneholdt en episode bestående av ti brett, mens den fulle versjonen hadde seksti. Ved slutten av hver episode skal spilleren drepe en hovedskurk, til sist Adolf Hitler selv.

Juridiske problemer

I Tyskland og Østerrike er nazisymboler ikke lovlig, og både PC-versjonen og Atari-versjonen av Wolfenstein 3D ble derfor sensurert der i 1994.
I frykt for at den samme skulle skje med Super Nintendo-versjonen, fjernet Nintendo alle nazistreferanser, skiftet blodet ut med svette (for å gjøre spillet mindre voldelig) og vakthundene med gigantiske rotter. Det sistnevnte ble gjort etter klager fra dyrevernaktivister, som mente det var umoralsk å måtte drepe hunder i et spill.

Flere spill

Oppfølgeren Spear of Destiny ble utgitt den 18. september 1992, og er laget med samme grafikkmotor som Wolfenstein 3D.
Return to Castle Wolfenstein ble utgitt i 2001. Spillet begynner som i Wolfenstein 3D med at spilleren er fanger i slottet Wolfenstein under andre verdenskrig og skal rømme, men likheten i historien stanser der, og resten av spillet er også svært forskjellig.
Wolfenstein ble utgitt i 2009. Spillet er en direkte oppfølger til Return to Castle Wolfenstein, og den bruker samme grafikkmotor som Doom 3 (Id Tech 4) i tillegg til grafikkmotoren Havok.
Wolfenstein: The new order ble utgitt i 2014. I starten av spillet, finner historien sted to år etter hendelsen i Wolfenstein (2009). Resten av spillet finner sted i en alternativ versjon av |960, hvor nazistene vant krigen (i 1948). Spillet bruker grafikkmotoren Id Tech 5.
Wolfenstein: The old blood ble utgitt i 2015. Spillet er en forløper til Wolfenstein: The new order, og bruker samme grafikkmotor som sistnevnte spill.
Brunede kartofler

Brunede kartofler (brunede poteter, på fransk: Pommes de terre danoises) er en dansk spesialitet, som særlig spises sammen med juleand og flæskesteg, alminnelig kokte poteter og rødkål. Islendinger spiser brúnaðar kartöflur til lam- og svinestek.
Først kokes og pilles potetene, så varmes de på en panne tilsatt sukker og smør. Potetene blir karamellisert i sukkeret og den særlige brune, gyldne farve oppstår.
Småbil

Småbil er en betegnelse som brukes om bilmodeller som i EU-området hører til i B-segmentet. Typiske småbiler er Volkswagen Polo og Ford Fiesta. Segmentet under, A-segmentet, kalles bybiler, mens bilene i segmentet over, C-segmentet, kalles kompaktbiler.
Karakteristisk for modellene i segmentet er tverrmontert frontmotor, forhjulsdrift og total lengde på fra 3,5 til 4,15 meter.
Det er mange modeller og tøff konkurranse i segmentet. I 2008 var 7 av de 15 mest solgte bilmodellene i Europa småbiler.
Shahrazad – Stories for Life

Shahrazad – Stories for Life («Fortellinger for livet») er et EU-støttet prosjekt som skaper et fristed og arenaer hvor forfattere og diktere fra hele verden kan formidle sine historier. Målet er å bringe nye, originale og utfordrende historier fra hele verden til Europa, historier som fortelles av poeter, journalister, romanforfattere, redaktører, karikaturtegnere, oversettere og essayister som forfølges i sine egne hjemland. 
Menneskerettigheter, ytringsfrihet, mangfold og solidaritet er kjerneverdier i dette prosjektet som støttes av EUs kulturprogram, og som er et samarbeid mellom byene Barcelona, Brussel, Frankfurt am Main, Norwich, Stavanger og Stockholm. Prosjektet har sitt utspring i det internasjonale nettverket for fribyer for forfulgte forfattere, ICORN.
Prosjektet har sitt navn etter den legendariske fortelleren fra den arabiske eventyrsamlingen Tusen og en natt, Sjeherasad (engelsk stavemåte Shahrazad). I denne samlingen fra middelalderen fortelles det om en persisk konge som gifter seg med en ny jomfru hver kveld, og som halshogger den nye konen når morgenen kommer. Dette skjer inntil Sjeherasad kommer til kongens kammer og begynner å fortelle en historie. Når dagen gryr vil kongen høre fortsettelsen, men de har ikke mer tid. Hun lover å fortelle en ny historie natten etter og på denne måten overlever Sjeherasad, natt etter natt.
Idavollen

Idavollen (norrønt: Iðavǫllr) er et mytisk sted i norrøn mytologi hvor gudene (æsene) møtes til lek og brettspill etter at de har skapt ferdig verden, eller etter at «Kosmos er ferdig innrettet.»

Den yngre Edda

Snorre Sturlason omtaler Idavollen flere steder i Gylvaginning som prosaforklaringer på omtalene i Voluspå:
I første del, under kapitlet Mer om Åsgard, omtales Idavollen som borggården i gudenes borg Åsgard. Senere, i kapitlet Livet i Valhall nevnes at einherjene (de vikingene som har dødd i kamp og kommet til Valhall) slåss hver kveld i borggården. Denne borggården må også forstås som Idavollen. Til slutt ( i kapitlet Etter ragnarok) nevnes Idavollen på nytt i den verden som oppstår etter Ragnarok. Her tar de æsene bolig som fortsatt lever, Vidar, Våle, Mode, Magne, Balder og Hod.

Etymologi

Flere forklaringer på ordet Iðavǫllr har blitt foreslått, og betydningen av navnet er usikkert. Hvis navnet tolkes som Ið[is]avöllr så kan dette vise til Idistaviso som er navnet på det stedet ved elva Weser, sannsynligvis i området rundt Rinteln, hvor Arminius samlet de germanske stammene til et siste og avgjørende slag mot romerne under ledelse av Germanicus i år 16
Transportflyvåpenet i Russland

Transportflyvåpenet i Russland (russisk Кома́ндование вое́нно-тра́нспортной авиа́ции (ВТА),  Komandovaniye voyenno-transportnoy aviatsii (VTA)) er en viktig komponent i det russiske flyvåpenet. Det ble opprettet 1. juni 1931.
Helena Patursson

Bakgrunn

Helena Patursson ble født på Kirkjubøargarður som datter av kongsbonde Páll Patursson og Ellen Cathrine Djonesen (Elin Dalsgarð). Helenas fire yngre brødre var Jóannes, Sverri, Sigert, Petur og Gazet. Helena Patursson flyttet siden til København, hvor hun fikk arbeid som advokatsekretær. Allerede i 1889 skrev hun skuespillet Veðurføst (Værfast), som var det første skuespill på færøysk, og som drøfter kvinners adgang til å delta i den færøyske nasjonalbevegelsen. I København medvirket hun til at kvinner kunne opptas i Føroyingafelag fra 1896.
Hun vendte i 1904 og etablerte i 1905 Færøyenes første kvinnetidsskrift, Oyggjarnar («Øyene»). Hun skrev også to selvbiografiske noveller, og skrev for tidsskriftene Føringatíðindi og Fuglaframi.
Helena Patursson døde ugift og barnløs i 1916, 52 år gammel.
Gaustadbekken

Gaustadbekken er en bekk i Oslo. Den har gitt navn til Gaustadbekkdalen. Mesteparten av bekken er lagt i rør, med unntak av en liten bit fra Blindern stasjon til Frøen. Gaustadbekken begynner i Langmyrene nord for Kringsjå, og renner sammen med Sognsvannsbekken ved Frøen. Etter samløpet fortsetter den som Frognerelva. Fordi avløpssystemet i Korsvollområdet er utilstrekkelig dimensjonert så kommer det kloakkvann med tarmbakterier herfra ut i Gaustadbekken ved store regnskyll.
Et prosjekt med å få bekken opp i dagen startet i forbindelse med byggingen av Ole-Johan Dahls hus, som sto ferdig i 2010. Vannet som rant forbi bygningen gikk foreløpig i en lukket sløyfe ved hjelp av pumper i påvente av at byggeprosjektene på over- og nedsiden skulle fullføres, men bekken renner nå (2015) i friluft nedover Gaustadbekkdalen og forbi Forskningsparken.